钦定古今图书集成/明伦汇编/氏族典/第141卷 > 元悦
## 钦定古今图书集成/明伦汇编/氏族典/第141卷 > 元悦

按《魏书陈留王传》：陈留王虔薨，太祖封其子悦为朱
提王。悦外和内佷，太祖常以桓王死王事，特加亲宠，
为左将军袭封，后为宗师。悦恃宠骄矜，每为所亲王
洛生之徒言曰：“一旦宫车晏驾，吾止避卫公，除此谁
在吾前？”卫王仪美髯，为内外所重悦故云。初，姚兴之
赎狄伯支，悦送之，路由雁门，悦因背诱奸豪，以取其
意。后遇事谴，逃亡投雁门，规收豪杰，欲为不轨。为土
人执送，太祖恕而不罪。太宗即位，引悦入侍，仍怀奸计，说帝云：“京师杂人，不可保信，宜诛其非类者。又雁
门人多诈，并可诛之。”欲以雪其私忿。太宗不从。悦内
自疑惧，怀刀入侍，谋为大逆。叔孙俊疑之，窃视其怀
有刀，执而赐死。